Na temelju članka 31. stavka 7., članka 33. Zakona o komunalnom gospodarstvu („Narodne novine“ broj 36/95, 70/97, 128/99, 57/00, 129/00, 59/01, 26/03 - pročišćeni tekst, 82/04, 178/04, 38/09, 79/09, 153/09, 49/11, 84/11, 90/11, 144/12, 94/13, 153/13, 147/14 i 36/15) i članka 40. Statuta Grada Koprivnice („Glasnik Grada Koprivnice“ broj 4/09, 1/12, 1/13 i 3/13 – pročišćeni tekst) Gradsko vijeće Grada Koprivnice na \_\_\_. sjednici održanoj \_\_\_\_\_\_\_\_\_\_ godine, donijelo je

**ODLUKU**

**o dopuni Odluke o komunalnom doprinosu na**

**području Grada Koprivnice**

**Članak 1.**

U Odluci o komunalnom doprinosu na području Grada Koprivnice („Glasnik Grada Koprivnice“ broj 3/13, 1/14 i 7/14) iza članka 7b. dodaje se članak 7c. koji glasi:

„ Članak 7c

Obveznik plaćanja komunalnog doprinosa može na temelju suglasnosti Grada Koprivnice i sam snositi troškove gradnje nerazvrstane ceste te mu se ti troškovi priznaju u iznos komunalnog doprinosa, pod uvjetima utvrđenima ugovorom sklopljenim između obveznika komunalnog doprinosa i Grada Koprivnice.

Ukoliko troškovi gradnje nerazvrstane ceste prelaze iznos komunalnog doprinosa koji će biti utvrđen za gradnju građevine kojoj služi ta nerazvrstana cesta, obveznik neće moći ostvariti pravo na povrat više plaćenih sredstava.“

**Članak 2.**

Ova Odluka o dopuni Odluke o komunalnom doprinosu na području Grada Koprivnice stupa na snagu osmog dana od dana objave u „Glasniku Grada Koprivnice.“

**GRADSKO VIJEĆE**

**GRADA KOPRIVNICE**

KLASA:

UR BROJ:

Koprivnica,

PREDSJEDNIK

Zoran Gošek, dipl. ing.

**OBRAZLOŽENJE**

Sukladno članku 163. Zakona o prostornom uređenju građevinsko zemljište uređuje se u cilju njegova osposobljavanja za građenje, rekonstrukciju i korištenje zgrada u skladu s prostornim planom te s tim u vezi poboljšanja uvjeta života i rada u naseljima. Između ostalog, uređenje građevinskog zemljišta obuhvaća i izgradnju infrastrukture.

Značenje uređenja građevinskog zemljišta proizlazi iz činjenice da u današnje vrijeme zgrade nije moguće graditi niti rabiti bez određene infrastrukture (pristupni put, voda, kanalizacija, struja) niti je bez te infrastrukture moguć život u naselju. Isto tako ako zemljište nije uređeno do određene razine, ne mogu se izdati lokacijska, odnosno građevinska dozvola.

Člankom 164. Zakona o prostornom uređenju određeno je da je uređenje građevinskog zemljišta obveza jedinica lokalne samouprave i javnopravnih tijela koja prema posebnim propisima grade i/ili upravljaju infrastrukturom, a da je poticanje i organizacija izgradnje i rekonstrukcije infrastrukture i građevina javne i društvene namjene, koordinacija javnopravnih tijela s tim u vezi i sanacija terena u naselju također obveza jedinica lokalne samouprave.

Komunalna infrastruktura u nadležnosti jedinice lokalne samouprave, propisana Zakonom o komunalnom gospodarstvu, gradi se u skladu s programom gradnje objekata i uređaja komunalne infrastrukture, koji na temelju tog Zakona za svaku godinu donosi Gradsko vijeće Grada Koprivnice u skladu s predviđenim sredstvima i izvorima financiranja.

Prema članku 30. Zakona o komunalnom gospodarstvu iz komunalnog doprinosa financira se izgradnja javnih površina, nerazvrstanih cesta, groblja i krematorija te javne rasvjete.

S obzirom da se potrebe investitora ne moraju poklapati sa spomenutim programom gradnje te da je postojanje određene infrastrukture uvjet za izdavanje lokacijske, odnosno građevinske dozvole za građenje zgrade, člankom 33. Zakona o komunalnom gospodarstvu određeno je da obveznik komunalnog gospodarstva može uz suglasnost jedinice lokalne samouprave i sam snositi troškove gradnje objekata i uređaja komunalne infrastrukture iz članka 30. stavka 1. točke 2. (nerazvrstane ceste) Zakona te da mu se ti troškovi priznaju u iznos komunalnog doprinosa pod uvjetima utvrđenim pisanim ugovorom s jedinicom lokalne samouprave.

Ukoliko sredstva uložena u izgradnju nerazvrstane ceste prelaze iznos koji će biti utvrđen za gradnju građevine kojoj služi nerazvrstana cesta čija izgradnja nije predviđena programom gradnje, obveznik neće moći ostvariti pravo na povrat više plaćenih sredstava.

Sukladno naprijed navedenom predlaže se donošenje ove Odluke.

|  |  |
| --- | --- |
| Nositelj izrade akta  Upravni odjel za izgradnju grada i  prostorno uređenje  Pročelnica  Jasna Golubić, dipl.ing.građ. | Predlagatelj akta  Gradonačelnica  Vesna Želježnjak, dipl. oec. |